ดอลล์แข็งค่าหลังข้อมูลศก.สหรัฐสดใส
ดอลลาร์สหรัฐปรับตัวขึ้นเมื่อเทียบสกุลเงินเยนเมื่อคืนนี้ (25 ก.พ.) ขานรับข้อมูลเศรษฐกิจที่สดใสของสหรัฐ ซึ่งช่วยกระตุ้นความต้องการสินทรัพย์เสี่ยงอีกครั้ง
26 ก.พ. 2559

สำนักข่าวอินโฟเควสท์รายงานว่า ค่าเงินยูโร (25 ก.พ.) แข็งค่าเมื่อเทียบดอลลาร์สหรัฐที่ระดับ 1.1024 ดอลลาร์สหรัฐ จาก 1.1013 ดอลลาร์สหรัฐ ขณะที่เงินปอนด์เพิ่มขึ้นที่ 1.3965 ดอลลาร์สหรัฐ จากระดับ 1.3922 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 112.96 เยน จาก 111.77 เยน และเพิ่มขึ้นเมื่อเทียบกับฟรังก์สวิสที่ระดับ 0.9903 ฟรังก์ จาก 0.9884 ฟรังก์ ส่วนค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7231 ดอลลาร์สหรัฐ จากระดับ 0.7203 ดอลลาร์
ดอลลาร์สหรัฐปรับตัวขึ้นเมื่อเทียบกับสกุลเงินที่มีความปลอดภัยอย่างเงินเยน เนื่องจากกระทรวงพาณิชย์สหรัฐเปิดเผยว่า ยอดสั่งซื้อสินค้าคงทนของสหรัฐ เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป พุ่งขึ้น 4.9% ในเดือนม.ค. ซึ่งเป็นการเพิ่มขึ้นมากที่สุดในรอบ 10 เดือน หรือนับตั้งแต่เดือนมี.ค.2558 หลังจากทรุดตัวลง 4.6% ในเดือนธ.ค.
การทะยานขึ้นของยอดสั่งซื้อสินค้าคงทนบ่งชี้ถึงอุปสงค์ที่เพิ่มขึ้น และบ่งชี้แนวโน้มการฟื้นตัวของภาคการผลิต ขณะที่นักวิเคราะห์คาดการณ์ก่อนหน้านี้ว่า ยอดสั่งซื้อสินค้าคงทนโดยรวมของสหรัฐจะเพิ่มขึ้นเพียง 2.5% ในเดือนม.ค.
ขณะเดียวกัน กระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งใหม่เพิ่มขึ้นมากกว่าคาดในสัปดาห์ที่แล้ว โดยจำนวนชาวอเมริกันที่ยื่นขอสวัสดิการว่างงานครั้งแรกเพิ่มขึ้น 10,000 ราย สู่ระดับ 272,000 รายในสัปดาห์ที่สิ้นสุดวันที่ 20 ก.พ. และอยู่สูงกว่าระดับ 270,000 รายที่คาดการณ์ไว้
อย่างไรก็ตาม จำนวนชาวอเมริกันที่ยื่นขอสวัสดิการว่างงานครั้งแรกได้อยู่ต่ำกว่า 300,000 ราย เป็นสัปดาห์ที่ 51 ติดต่อกัน ซึ่งยาวนานที่สุดนับตั้งแต่ช่วงต้นทศวรรษ 1970 ส่วนตัวเลขค่าเฉลี่ย 4 สัปดาห์ของจำนวนชาวอเมริกันที่ยื่นขอสวัสดิการว่างงาน ซึ่งถือเป็นมาตรวัดตลาดแรงงานที่ดีกว่า เนื่องจากขจัดความผันผวนรายสัปดาห์ ลดลง 1,250 ราย สู่ 272,000 รายในสัปดาห์ที่แล้ว